《闻移东兵勦南贼》
元代·方回

破贼须先易，行军要出奇。
霆轰当不测，乌合本无知。
夏税催科日，秧田插莳时。
扫除如少缓，两不便公私。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。